九誦 舜祠
作者：鮮于侁
朝代：宋

paragraphs: 道歷山兮逶蛇，思古人兮感歎。
並儲胥兮肅止，仰曾雲兮晻曖。
獸何鳴兮林中，鳥何悲兮山上。
木何爲兮不剪，草何爲兮茂暢。
帝之神兮在天，帝之德兮在人。
物具兮四海，心精兮一純。
采秀實兮山間，摘其毛兮澗底。
玉醴湛兮瓊茅，希修雜兮蘭茝。
樂備兮九奏，鳯舞兮儀韶。
人駿奔兮如在，君卒享兮神交。